विदेश विभाग की प्रवक्ता विक्टोरिया न्यूलैंड ने इस टिप्पणी को 'बकवास और निंदनीय' बताया है. न्यूलैंड ने कहा कि ये तो जवाब देने लायक़ भी नहीं है.चावेज़ ने बुधवार को कहा था कि उनके सहित सभी लातिन अमरीकी वामपंथी नेताओं को कैंसर होना काफ़ी 'आश्चर्यजनक' है.मगर साथ ही उन्होंने स्पष्ट कहा था कि वो कोई आरोप नहीं लगा रहे हैं बल्कि सिर्फ़ दिमाग़ में आई एक बात सामने रख रहे हैं.चावेज़ ने इस साल क्यूबा में कैंसर का इलाज कराया था और उन्होंने ये बयान उस घोषणा के बाद दिया जिसमें अर्जेंटीना की राष्ट्रपति क्रिस्टीना फ़र्नांडेज़ डि कर्शनर को भी कैंसर होने की बात बताई गई.परागुए के फ़र्नांडो लुगो, ब्राज़ील की डिल्मा रूसेफ़ और उनके पहले वहाँ के राष्ट्रपति रहे लुईज़ इनासियो लूला डि सिल्वा को भी कैंसर होने की ख़बर सामने आई थी.चावेज़ ने एक सैनिक अड्डे पर मौजूद सैनिकों को टेलीविज़न के ज़रिए संबोधित करते हुए पूछा, "क्या ये आश्चर्यजनक होगा अगर उन्होंने कोई ऐसी प्रौद्योगिकी विकसित कर ली हो जिससे कैंसर फैलाया जा सके और किसी को उसका पता ही नहीं हो."वेनेज़ुएला के नेता का कहना है कि इस साल क्यूबा में हुई सर्जरी और कीमोथैरेपी के बाद अब उन्हें कैंसर नहीं है.उनकी बीमारी का पूरा ब्यौरा सार्वजनिक नहीं किया गया था जिसके बाद ये अफ़वाह उड़ने लगी कि उनकी स्थिति ख़राब है.अर्जेंटीना की क्रिस्टीना फ़र्नांडेज़ के थायरॉयड कैंसर की चार जनवरी को सर्जरी होनी है. वह 58 वर्ष की हैं.ब्राज़ीलियाई राष्ट्रपति डिल्मा रूसेफ़ को 2009 में लिंफ़ोमा हुआ था और 64 वर्षीया रूसेफ़ का पूरा उपचार हो चुका है.उनसे पहले राष्ट्रपति रहे लूला डि सिल्वा के गले के कैंसर का अभी इलाज चल रहा है. डॉक्टरों के अनुसार 66 वर्षीय डि सिल्वा के जल्दी ही पूरी तरह ठीक होने की संभावना है.परागुए के राष्ट्रपति फ़र्नांडो लूगो को अगस्त 2010 में लिंफ़ोमा हुआ था मगर कीमोथेरैपी के बाद अब उनकी सेहत में सुधार हो रहा है.